CELEX: 32020R2004
Language: sl
Date: 2020-11-26 00:00:00
Title: Uredba Evropske centralne banke (EU) 2020/2004 z dne 26. novembra 2020 o spremembi Uredbe (EU) št. 1333/2014 o statistiki denarnih trgov (ECB/2020/58)

8.12.2020   
               
               
                  SL
               
               
                  Uradni list Evropske unije
               
               
                  L 412/31
               
            
         UREDBA EVROPSKE CENTRALNE BANKE (EU) 2020/2004
         z dne 26. novembra 2020
         o spremembi Uredbe (EU) št. 1333/2014 o statistiki denarnih trgov (ECB/2020/58)
         SVET EVROPSKE CENTRALNE BANKE JE –
         ob upoštevanju Pogodbe o delovanju Evropske unije,
         ob upoštevanju Statuta Evropskega sistema centralnih bank in Evropske centralne banke ter zlasti člena 5 Statuta,
         ob upoštevanju Uredbe Sveta (ES) št. 2533/98 z dne 23. novembra 1998 o zbiranju statističnih informacij s strani Evropske centralne banke (1) ter zlasti členov 5(1) in 6(4) Uredbe,
         ob upoštevanju naslednjega:
         
                     (1)
                  
                  
                     Uredba (ES) št. 2533/98 določa, da ima Evropska centralna banka (ECB) v ustrezno utemeljenih primerih pravico, da od poročevalskih enot zbira statistične informacije na konsolidirani podlagi, vključno z informacijami o subjektih, ki jih te nadzirajo. ECB določi obseg konsolidacije za ta namen. Za potrebe redne priprave statistike denarnih trgov Uredba Evropske centralne banke (EU) št. 1333/2014 (ECB/2014/48) (2) zahteva, da poročevalske enote poročajo nacionalni centralni banki države članice, katere rezidenti so, ali ECB na konsolidirani podlagi, tudi za vse podružnice v Uniji in državah Efte, dnevne statistične informacije v zvezi z instrumenti denarnega trga.
                  
               
                     (2)
                  
                  
                     Statistične informacije poročevalskih enot, ki se nanašajo na njihove podružnice v Združenem kraljestvu, so pomembne z vidika njihovega celotnega obsega. Glede na odvisnost eurske kratkoročne obrestne mere (€STR) od statističnih informacij, ki se poročajo po Uredbi (EU) št. 1333/2014 (ECB/2014/48), je treba zagotoviti nadaljnje poročanje statističnih informacij za te podružnice, da bi še naprej zagotavljali dostopnost visokokakovostne statistike eurskega denarnega trga.
                  
               
                     (3)
                  
                  
                     Prehodno obdobje, določeno v Sporazumu o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo, se izteče 31. decembra 2020. Da bi lahko Evropski sistem centralnih bank še naprej prejemal dnevne statistične informacije o instrumentih denarnega trga, ki se nanašajo na podružnice poročevalskih enot v Združenem kraljestvu, je treba razširiti obseg konsolidiranega poročanja v zvezi s podružnicami iz člena 3(1) Uredbe (EU) št. 1333/2014 (ECB/2014/48).
                  
               
                     (4)
                  
                  
                     Zato je treba Uredbo (EU) št. 1333/2014 (ECB/2014/48) ustrezno spremeniti –
                  
               SPREJEL NASLEDNJO UREDBO:
         
            Člen 1
            Sprememba
            Člen 3(1) Uredbe (EU) št. 1333/2014 (ECB/2014/48) se nadomesti z naslednjim:
            
               
                  „1.   Za potrebe redne priprave statistike denarnih trgov poročevalske enote poročajo NCB države članice, katere rezidenti so, na konsolidirani podlagi, tudi za vse podružnice v Uniji, državah Efte in Združenem kraljestvu, dnevne statistične informacije v zvezi z instrumenti denarnega trga. Zahtevane statistične informacije so določene v prilogah I, II in III. Poročevalske enote poročajo zahtevane statistične informacije v skladu z minimalnimi standardi za prenos, točnost, vsebinsko skladnost, popravke in celovitost podatkov, ki so določeni v Prilogi IV. NCB prenese statistične informacije, ki jih prejme od poročevalskih enot, ECB v skladu s členom 4(2) te uredbe.“
               
            
         
         
            Člen 2
            Končne določbe
            Ta uredba začne veljati četrti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v državah članicah v skladu s Pogodbama.
            V Frankfurtu na Majni, 26. novembra 2020
            
               
                  Za Svet ECB
               
               
                  Predsednica ECB
               
               Christine LAGARDE
            
         
         
            (1)  Uredba Sveta (ES) št. 2533/98 z dne 23. novembra 1998 o zbiranju statističnih informacij s strani Evropske centralne banke (UL L 318, 27.11.1998, str. 8).
         
            (2)  Uredba (EU) št. 1333/2014 Evropske centralne banke z dne 26. novembra 2014 o statistiki denarnih trgov (ECB/2014/48) (UL L 359, 16.12.2014, str. 97).